Rentekoers: Nóg verligting vir mense met skuld | Netwerk24
Deur Hanlie Stadler 21 Mei 2020 15:10
Die Reserwebank het Donderdag vir die vierde keer vanjaar die rentekoers verlaag.
Dit bring die totale verlaging in die rentekoers vir 2020 op 2,75 persentasiepunte te staan. Die repokoers is voortaan 3,75% en die prima rentekoers van banke 7,25%.
Lesetja Kganyago, president van die Reserwebank, het in sy aanlyn nuuskonferensie opnuut beklemtoon dat die Covid-19-pandemie en gepaardgaande inperkings die wêreldekonomie ruk. Veral ontluikende lande loop erg deur omdat geld uit dié lande vloei te midde van 'n afkeer in risiko.
Die sentrale bank het sy verwagting vir inflasie ook verlaag tot net 3,4% vir 2020, teenoor April se verwagting van 3,6%. Dit beteken egter hoër inflasie word daarna voorspel. Vir 2021 is die verwagting tot 4,4% verhoog (April: 3,8%) en vir 2022 ook tot 4,4% (April: 4,2%).
Die Reserwebank verwag nie in dié stadium, soos sommige ekonome, dat inflasie tot onder sy teikenband (dus tot onder 3%) sal daal nie, maar dit kan vir 'n maand of twee wel gebeur, het Kganyago later in antwoord op 'n vraag gesê.
Die Reserwebank is nie bekommerd oor skerp stygings in kospryse plaaslik nie, maar wel oor kragtariewe, wat nou met meer gaan styg as wat voorheen voorspel is.
Die Reserwebank se kwartaallikse projeksiemodel het twee verlagings van 25 basispunte vir die res van die jaar voorspel, wat beteken geen verdere rentekoersverlagings word in dié stadium verwag nie.
Kganyago was, soos gewoonlik, eerlik daaroor dat die rentekoers nie 'n wonderkuur vir die ekonomie is nie.
Kganyago sê wêreldwye ekonomiese en finansiële toestande gaan vir die afsienbare toekoms wisselvallig bly.
Meer oor: Lesetja Kganyago | Vlak 3 | Vlak 4 | Inperking | Covid-19 | Reserwebank | Rentekoers | Staat Van Inperking | Ekonomie | Ekonomiese Groei | Inflasie | Koronavirus